Jy hoef dalk nie vanjaar 'n belastingopgawe in te dien nie - Jou Geld | Solidariteit WêreldJou Geld | Solidariteit Wêreld
Tuis › Artikels › Jy hoef dalk nie vanjaar 'n belastingopgawe in te dien nie
Dit is nou die seisoen wanneer belastingopgawes ingedien moet word. Die belastingseisoen het op 1 Augustus vir alle belastingbetalers geopen.
Na aanleiding hiervan het die Suid-Afrikaanse Inkomstediens (SAID) voor die aanvang van die 2019-belastingseisoen verskeie veranderings aangekondig.
Die grootste verandering is waarskynlik dat belastingbetalers wat minder as R500 000 verdien nie meer opgawes hoef in te dien nie.
Dit is hoër as die vorige drempel van R350 000. Die SAID het verduidelik dat belastingbetalers wat aan die volgende kriteria voldoen nie opgawes sal hoef in te dien nie:
Hulle totale jaarlikse inkomste uit werk voor belasting mag hoogstens R500 000 wees.
Hulle verdien hul totale inkomste uit werk vir die volle belastingjaar by net een werkgewer.
Hulle het geen ander vorm van in komste nie, byvoorbeeld 'n motortoelae, besigheidsinkomste, huurinkomste, belasbare rente of inkomste uit 'n ander werk.
Hulle eis geen ander bykomende toelaatbare belastingverwante aftrekkings nie, soos mediese uitgawes, aftreeannuïteitbydraes en reisuitgawes.
“Dit is 'n groot toename,” sê prof. Herman Viviers van die Noordwes-Universiteit (NWU). “Mense moet baie versigtig wees om nie sommer net na te laat om hul gewone belastingopgawes in te dien nie omdat daar altyd die moontlikheid is van 'n belastingterugbetaling as gevolg van bykomende belastingaftrekkings en/of belastingkrediet wat net by assessering toegestaan word.”
Prof. Viviers noem ook dat hoewel individue dalk meer as R500 000 per jaar verdien, hulle ook hul bydraes tot aftreeannuïteite en toelaes (wat van die werkgewer ontvang word) in ag moet neem. Dit het gewoonlik bykomende aftrekkings tot gevolg wat by assessering geëis kan word en moontlik 'n belastingterugbetaling tot gevolg kan hê.
“Die hoofrede waarom SAID die drempel opgeskuif het, is om hul administratiewe las met die verwerking van die belastingopgawes van die laerinkomstegroep te verlig. Hoe minder opgawes ingedien word, hoe minder administratiewe werk vir hulle. Dit het ook dieselfde administratiewe voordele vir die belastingbetaler. Maar, soos ek gesê het, individue moet versigtig wees.”
As mense onseker is, moet hulle 'n geregistreerde belastingpraktisyn raadpleeg omdat nie-indiening van belastingopgawes kan uitloop op nievoldoeningsboetes ingevplge die Wet op Belastingadministrasie.
South African Tax Guide: https://www.sataxguide.co.za/sars-lifts-tax-return-threshold-from-r350-000-to-r500-000/
North West University News: http://news.nwu.ac.za/sars-lifts-tax-threshold-taxpayers-must-be-cautious
Business Tech: https://businesstech.co.za/news/finance/321707/sars-has-changed-the-rules-for-tax-returns-in-south-africa-heres-3-other-things-you-need-to-know/